DECRETO 237/2006, do 21 de decembro, polo que se aproba a oferta de emprego público para o ano 2006 do persoal sanitario funcionario ao servizo da comunidade autónoma incluído no ámbito de aplicación da Lei 17/1989, do 23 de outubro.
CONSELLERÍA DE SANIDADE — III. OUTRAS DISPOSICIÓNS — 22/12/2006

O dereito transitorio da Lei 17/1989, do 23 de outubro, de creación de escalas do persoal sanitario ao servizo da comunidade autónoma, prevé a realización de tres procesos selectivos para o acceso á condición de persoal sanitario funcionario incluído no seu ámbito de aplicación.
Polo Decreto 202/2005, do 7 de xullo, publicado no DOG nº 141, do 22 de xullo, créase a clase de farmacéuticos inspectores de saúde pública, dentro do corpo facultativo superior da Xunta de Galicia, escala de saúde pública e Administración sanitaria, delimítanse as súas funcións, o ámbito territorial de actuación, determínase o seu réxime xurídico, retributivo e de incompatibilidades, e fíxanse as condicións para a integración nesta nova clase dos actuais farmacéuticos titulares.
Na súa disposición transitoria sexta disponse que, realizada a incorporación efectiva aos postos de traballo resultantes da reestruturación, procederase á convocatoria da primeira das ofertas públicas de emprego a que se refiren as disposicións transitorias primeira e segunda da Lei 17/1989, do 23 de outubro.
Na convocatoria do concurso-oposición da primeira oferta pública de emprego, na valoración dos servizos incluiranse aqueles efectivamente prestados como persoal interino das clases a que se fai mención na disposición transitoria terceira do devandito decreto, con independencia de que o seu réxime xurídico e retributivo fose distinto ao dos postos de traballo incluídos na presente oferta de emprego.
En consecuencia, por proposta da conselleira de Sanidade, consultada a representación sindical no seo da Mesa Sectorial de Negociación do Persoal Sanitario ao Servizo da Comunidade Autónoma e logo de deliberación do Consello da Xunta de Galicia na súa reunión do día vinte e un de decembro de dous mil seis,
DISPOÑO:
Artigo 1º.-Aprobación da oferta pública de emprego.
De conformidade co disposto no artigo 29.6º da Lei 4/1988, do 26 de maio, da función pública de Galicia, modificada pola Lei 3/1995, do 10 de abril, apróbase a oferta de emprego público para o ano 2006 do persoal sanitario funcionario ao servizo da comunidade autónoma incluído no ámbito de apli-
cación da Lei 17/1989, do 23 de outubro, na clase de farmacéuticos inspectores de saúde pública.
Nesta oferta de emprego público inclúense as necesidades de recursos humanos con asignación orzamentaria que non poden ser cubertas con efectivos de persoal existente na actualidade e que afectan o funcionamento do servizos públicos esenciais, de conformidade co previsto no artigo 28 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
Artigo 2º.-Sistema de selección.
1. Para todos os postos de traballo que se ofrecen, o sistema de selección será o de concurso-oposición.
2. A convocatoria do dito concurso-oposición e as súas bases serán acordadas e publicadas no Diario Oficial de Galicia polo Servizo Galego de Saúde.
Artigo 3º.-Prazas ofertadas.
1. Ofrécense un total de 64 prazas, do corpo facultativo superior da Xunta de Galicia, escala de saúde pública e administración sanitaria, clase de farmacéuticos inspectores de saúde pública.
2. De conformidade co previsto no artigo 60.2º da Lei 4/1988, do 26 de maio, modificado pola Lei 3/1995, do 10 de abril, reservarase un 25% das prazas convocadas, é dicir 16 prazas, para a súa provisión polo sistema de promoción interna. As prazas non cubertas nesta quenda acumularanse ao sistema de acceso libre.
3. Igualmente reservaranse 4 prazas para seren cubertas entre persoas con discapacidade de grao igual ou superior ao 33%, de conformidade co disposto na disposición adicional sétima da Lei 4/1988, do 26 de maio.
Os aspirantes que participen nesta quenda, para resultaren seleccionados deberán superar as probas selectivas e acreditar o indicado grao de discapacidade e a compatibilidade co desempeño das tarefas e funcións específicas, nos termos que se fixen na convocatoria.
No desenvolvemento das probas selectivas facilitaranse as axudas técnicas precisas para a súa adaptación ás necesidades específicas e singularidades dos aspirantes con discapacidade, logo de petición motivada e nos termos que se establezan na convocatoria.
Na convocatoria farase constar que no suposto de que algún aspirante da cota de reserva de discapacitados supere as probas correspondentes e non obteña praza, e a súa puntuación definitiva no proceso sexa superior á obtida por outros aspirantes do sistema de acceso libre, será incluído pola súa orde de puntuación no sistema de acceso libre.
As prazas non cubertas acumularanse ás restantes prazas do sistema de acceso libre.
Artigo 4º.-Acreditación do coñecemento da lingua galega.
Para dar cumprimento á normalización do idioma galego e para garantir o dereito dos usuarios dos distintos servizos sanitarios ao uso do galego, así como a promoción do uso normal do galego por parte dos poderes públicos de Galicia, terá que acreditarse o coñecemento da lingua galega nos termos que estableza a correspondente convocatoria.
Disposición adicional
A convocatoria adaptarase á previsión da Lei 7/2004, do 16 de xullo, galega para a igualdade de mulleres e homes en relación coas condicións de emprego na Administración pública.
Disposicións derradeiras
Primeira.-Facúltase a conselleira de Sanidade para ditar, dentro das súas competencias, as normas precisas para o desenvolvemento deste decreto.
Segunda.-Este decreto entrará en vigor o mesmo día da súa publicación no Diario Oficial de Galicia.
Santiago de Compostela, vinte e un de decembro de dous mil seis.
Emilio Pérez Toruiño
Presidente
María José Rubio Vidal
Conselleira de Sanidade